SK Úradný vestník Európskej únie C 295/18

Podnet Belgického kráľovstva na účely prijatia Radou rámcového rozhodnutia 2008/…/SVV z … o uznaní a vykonaní zákazov vyplývajúcich z odsúdení za sexuálne trestné činy spáchané na deťoch

(2007/C 295/07)

RADA EURÓPSKEJ ÚNIE

so zreteľom na Zmluvu o Európskej únii, najmä na jej článok 31 ods. 1 písm. a) a článok 34 ods. 2 písm. b),

so zreteľom na podnet Belgického kráľovstva,

so zreteľom na stanovisko Európskeho parlamentu (1),

keďže:

(1) Cieľom Európskej únie je poskytovať svojim občanom vysokú úroveň ochrany v priestore slobody, bezpečnosti a spravodlivosti.

(2) Európska rada zasadajúca v Tampere v dňoch 15. a 16. októbra 1999 zdôraznila, že zásada vzájomného uznávania sa musí stať základným kameňom súdnej spolupráce v rámci únie v oblasti tak občiansko-právnej ako trestno-právnej.

(3) Rada prijala 29. novembra 2000 program opatrení určených na zavedenie zásady vzájomného uznávania rozsudkov v trestných veciach. Podľa bodu 3.4. programu, ktorý sa týka postihov a podobných sankcií, závisí efektivita určitých sankcií v európskom kontexte na ich uznávaní a vykonávaní v rámci Únie. V tomto ohľade si ako prioritu (opatrenie 22) Rada ponechala potrebu vytvoriť jeden alebo viac nástrojov umožňujúcich postih v štáte trvalého bydliska odsúdeného a rozšíriť možnosť určitého postihu na celé územie Európskej únie, aspoň v prípade určitých kategórií deliktov a postihov.

(4) Vzhľadom na to, že zákaz je všeobecne udelený buď v dôsledku závažnosti spáchaných skutkov alebo s cieľom zabrániť spáchaniu nových deliktov odsúdenou osobou, existuje reálny záujem, aby tento zákaz mohol byť vykonaný v každom inom členskom štáte, v ktorom má dotknutá osoba trvalý pobyt.

(5) Boj proti sexuálnemu zneužívaniu detí a detskej pornografii a najmä prevencia rizika recidívy v tejto veci musí byť prioritou únie. V tejto oblasti rámcové rozhodnutie 2004/68/SVV Rady z 22. decembra 2003 o boji proti sexuálnemu zneužívaniu detí a detskej pornografii (2) položilo základ, v súlade so zásadou subsidiarity, minimálneho spoločného prístupu únie ohľadom takých trestných deliktov, najmä čo sa týka typu sankcie a zákazu, ktoré musia byť upravené vnútroštátnymi právnymi predpismi. Zásadu vzájomného uznávania musí byť možné uplatňovať na zákaz vykonávať, dočasne alebo definitívne, profesionálne činnosti spojené s dozorom nad deťmi, takýto zákaz je výslovne upravený v rámcovom rozhodnutí 2004/68/SVV, ak vyplýva z trestného odsúdenia za jeden z deliktov spojených so sexuálnym zneužívaním detí a detskou pornografiou.

(6) Uvedomovanie si existencie takéhoto zákazu v jednom členskom štáte je nevyhnutným predpokladom jeho uznávania a vykonávania v inom členskom štáte. Viaceré medzinárodné nástroje upravujú výmenu informácií o rozsudkoch, najmä európsky dohovor o vzájomnej súdnej pomoci v trestných veciach z 20. apríla 1959, ktorý stanovuje, že každá zmluvná strana má informovať druhú stranu o všetkých rozsudkoch v trestných veciach a následných opatreniach zapísaných v trestnom registri, ktoré sa týkajú štátnych príslušníkov druhej strany. Je potrebné zlepšiť existujúci právny rámec v súvislosti s výmenou informácií o zákazoch spojených s rozsudkami za sexuálne trestné činy spáchané na deťoch,

PRIJALA TOTO RÁMCOVÉ ROZHODNUTIE:

HLAVA I

ROZSAH PÔSOBNOSTI

Článok 1

Predmet úpravy

1. Toto rámcové rozhodnutie sa uplatňuje na trestné činy uvedené v článkoch 2, 3 a 4 rámcového rozhodnutia 2004/68/SVV Rady.

2. Jeho cieľom je ustanoviť pravidlá, podľa ktorých členské štáty uznávajú a vykonávajú na svojom území zákaz vyplývajúci z rozsudku za tieto trestné činy.

3. Toto rámcové rozhodnutie nemá vplyv na povinnosť rešpektovať základné práva a základné právne zásady, ktoré sú stanovené v článku 6 zmluvy.

Článok 2

Vymedzenie pojmov

V zmysle tohto rámcového rozhodnutia:

a) „rozsudok“ je každé konečné rozhodnutie v trestnom konaní, ktoré ustanovuje, že osoba je vinná zo spáchania trestného deliktu;

b) „trestný register“ je vnútroštátny register alebo registre, v ktorom/ktorých sa zhromažďujú záznamy o odsúdeniach podľa vnútroštátneho práva;

c) „zákaz“ je zákaz vykonávať, dočasne alebo definitívne, profesionálne činnosti spojené s dozorom nad deťmi, uvedený v článku 5 ods. 3 rámcového rozhodnutia Rady 2004/68/SVV, ktorý vyplýva z rozsudku za trestný čin uvedený v článku 1 ods. 1 tohto rámcového rozhodnutia;

d) „ústredný orgán“ je orgán ustanovený podľa článku 1 rozhodnutia Rady 2005/876/SVV o výmene informácií vyňatých z trestného registra (3);

e) „vydávajúci štát“ je členský štát, v ktorom bol uložený rozsudok;

f) „vykonávajúci štát“ je členský štát, na území ktorého má odsúdená osoba trvalý pobyt, iný ako ten, v ktorom bol uložený rozsudok,

HLAVA II

INFORMÁCIE O ZÁKAZOCH

Článok 3

Povinnosť záznamu

Členské štáty prijmú potrebné opatrenia na zabezpečenie toho, aby bol každý zákaz zaznamenaný v trestnom registri.

Článok 4

Povinnosť informovania

1. Keď ústredný orgán vydávajúceho štátu informuje iný členský štát o trestnom registri na základe medzinárodných pravidiel uplatňovaných na vzájomnú pomoc v trestných veciach, uvedie takisto zákaz nachádzajúci sa v trestnom registri.

2. Ústredný orgán vydávajúceho štátu takisto uvedie dĺžku trvania zákazu.

Článok 5

Povinnosť požiadať o informáciu

Keď sa pri uplatňovaní tohto rámcového rozhodnutia v súlade s vnútroštátnym právom žiada o informáciu z trestného registra členského štátu, žiadosť s cieľom získať takúto informáciu o štátnom príslušníkovi iného členského štátu sa vždy zasiela ústrednému orgánu členského štátu, ktorého je dotknutá osoba štátnym príslušníkom.

HLAVA III

POSTUP VYKONÁVANIA ZÁKAZOV

Článok 6

Uznávanie a vykonávanie zákazu

1. Príslušný orgán vykonávajúceho štátu bez vyžadovania akýchkoľvek formalít uzná a vykoná každý zákaz, okrem prípadu, ak sa prikloní k jednému z dôvodov neuznávania alebo nevykonávania, uvedených v článku 7.

2. Ak je určitý orgán vykonávajúceho štátu informovaný o existencii zákazu, oznamuje túto informáciu orgánu príslušnému na vykonávanie prvého odseku. Príslušný orgán rozhodne v lehote tridsiatich dní odo dňa obdržania takejto informácie.

Článok 7

Dôvody neuznávania alebo nevykonávania

Príslušné orgány vykonávajúceho štátu môžu odmietnuť uznať alebo vykonať zákaz iba v prípadoch, ak:

a) je trest podľa právnych predpisov vykonávajúceho štátu časovo obmedzený, pokiaľ sa na dotknuté skutky vzťahuje trestná jurisdikcia tohto štátu;

b) bolo odsúdenie chybné a dotknutá osoba nebola osobne predvolaná ani inak informovaná o dátume a mieste pojednávania, ktoré viedlo k chybnému odsúdeniu;

c) bola dotknutá osoba odsúdená za rovnaké skutky vo vykonávajúcom štáte.

Článok 8

Vykonávacie postupy

1. Príslušný orgán vykonávajúceho štátu vykoná zákaz bez vyžadovania akýchkoľvek formalít iných ako odpoveď na základe formulára uvedeného v článku 3 ods. 2 rozhodnutia 2005/876/SVV.

2. Ak je dĺžka trvania zákazu väčšia než maximálna hranica stanovená vnútroštátnym právom vykonávajúceho štátu pre rovnaký trestný čin, dĺžka trvania vykonaného zákazu je skrátená na toto maximum.

Článok 9

Opravný prostriedok

1. Každý členský štát prijme všetky potrebné opatrenia na zaručenie toho, že uznávanie a vykonávanie zákazu, uplatňujúc článok 6, mohlo byť predmetom opravného prostriedku odsúdenej osoby, ktorý nemá odkladný účinok. Konanie sa uskutoční pred súdom vykonávajúceho štátu v súlade s vnútroštátnym právom tohto štátu.

2. Rozsudok a trest nemožno napadnúť na súde vo vykonávajúcom štáte.

Článok 10

Ďalšie zmeny a doplnenia

1. Ústredný orgán vydávajúceho štátu informuje ústredný orgán vykonávajúceho štátu o všetkých ďalších opatreniach, vrátane revízie, milosti, amnestie, rehabilitácie a zahladenia, ktoré majú vplyv na zákaz. Ústredný orgán vykonávajúceho štátu doručí túto informáciu príslušnému orgánu na účel uplatňovania článku 6, prvý odsek.

2. Ak je príslušný orgán vykonávajúceho štátu informovaný o ďalšom opatrení, ktoré má vplyv na zákaz v súlade odsekom 1, prispôsobí opatrenia prijaté pri uplatňovaní článku 6 ods. 1.

HLAVA IV

ZÁVEREČNÉ USTANOVENIA

Článok 11

Vykonávanie

1. Členské štáty prijmú potrebné opatrenia na dosiahnutie súladu s ustanoveniami tohto rámcového rozhodnutia do … .

2. Členské štáty v rovnakej lehote zašlú Generálnemu sekretariátu Rady a Komisii znenia ustanovení, ktoré transponujú do ich vnútroštátneho práva povinnosti, a ktoré sú im uložené týmto rámcovým rozhodnutím. Na základe správy vypracovanej Komisiou vychádzajúc z týchto informácií Rada do … overí, do akej miery sa členské štáty zosúladili s ustanovenia tohto rámcového rozhodnutia.

Článok 12

Nadobudnutie účinnosti

Toto rámcové rozhodnutie nadobúda účinnosť dňom jeho uverejnenia v Úradnom vestníku Európskej únie.

V Bruseli … Za Radu predseda

(1) Stanovisko z …

(2) Ú. v. EÚ L 13, 20.1.2004, s. 44.

(3) Ú. v. EÚ L 322, 9.12.2005, s. 33.